《岐阳石屏歌喻太守子乾所惠》
明代·陆深

岐阳之民像侯德，远致山中一片石。依稀宛见城郭面，彷佛尚带山川迹。

一从乘骢换五马，雾渚烟村坐来隔。摩挲三复如有情，指麾从吏贻江滨。

长卿多病枕书卧，惊起门外高嶙峋。倒履相迎问来使，开椷再拜生阳春。

荷侯此惠百感集，愧我家徒四壁立。忽焉屋底开暮晴，摇荡虚无翠寒湿。

新恩旧惠俱在眼，万壑千岩互相入。滇南大理空自珍，江上数峰尤绝伦。

天然飞走肖麟凤，瑟尔莹润同瑶珉。坐当保障屹不动，岂免睹物终怀人。

自是侯家有馀积，留待他年隔朝席。泥金孔雀映芙蓉，郎君近作乘龙客。

胡为致之向儒素，恐使湘灵动深惜。君不见唐朝太宗重畿甸，遍题姓字留宸眷。

天生异质当大用，安得随君献入光明殿。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。